I nattens mulm og mørke hørte en hundebetjent ved 01.45-tiden i nat en kvinde råbe om hjælp. Sammen med sin tjenestehund fik han lokaliseret kvindens rullator og kort efter også kvinden selv, der lå inde i en hæk. Kvinden var en 64-årig dement kvinde, der havde forladt bostedet Teglgårdshaven bare 100 meter derfra kort før midnat. Personalet meldte hende savnet en time senere, og betjente ledte intensivt efter hende i det bare tre grader varme vejr. - Hundepatruljen fik hjulpet kvinden på højkant og fulgt hende tilbage til bostedet, hvor man kunne konstatere, at hun trods den triste oplevelse ellers var i god behold, siger Jesper Sørensen, vagtchef ved Nordjyllands Politi.

Opsummering:
En hundepatrulje fandt i nat en kvinde, der råbte om hjælp fra en hæk i Sindal.